OPERATIVNI CILJI IN VSEBINE

**BRANJE IN BRALNO RAZUMEVANJE**

Vir: [UN](https://www.gov.si/assets/ministrstva/MIZS/Dokumenti/Osnovna-sola/Ucni-nacrti/obvezni/UN_anglescina.pdf) 2016, str. 14–16.

Učenci razvijajo te spretnosti, da bodo razumeli ustrezna pisna besedila v angleščini in obbesedilne prvine, jih uporabljali v komunikaciji ter za pridobivanje novih znanj.

**Cilji drugega vzgojno-izobraževalnega obdobja**

Učenci:

**Branje:**

* na podlagi veščin, razvitih v prvem vzgojno-izobraževalnem obdobju, še razvijajo osnovne bralne veščine (natančnost branja – dekodiranje) in preproste bralne učne strategije (predvsem razumevanje in delno interpretacijo), svoj odnos/stališča do branja in interes za branje;

**Jezikovna zmožnost:**

* spoznajo osnovno, pogosto rabljeno besedišče in preproste jezikovne strukture ter pomene v sobesedilu;
* nadaljujejo s spoznavanjem razmerij med glasovi in črkami (izgovorom in zapisom) v znanih, prej ustrezno slušno utrjenih besedah;

**Pragmatična zmožnost:**

* spoznajo nekatere glavne lastnosti izbranih pisnih besedil (npr. razglednica) in jih upoštevajo pri tvorjenju besedil;
* spoznajo najosnovnejša sredstva medpovednega povezovanja (npr. zaimke, nadpomenke/podpomenke, istopomenke/protipomenke);

**Sociolingvistična/družbeno-kulturna zmožnost:**

* spoznajo osnovne jezikovne označevalce družbenih razmerij – spoznajo nekatere vljudnostne dogovore;

**Medkulturna ozaveščenost:**

* se ozaveščajo o nekaterih temeljnih medkulturnih podobnostih in razlikah;
* razvijajo svojo medkulturno občutljivost in ozaveščenost;
* spoznajo medkulturne podobnosti in razlike na primerih izvirnih besedil (npr. pesmi) in nekatere značilnosti tradicionalne in sodobne kulture dežel ciljnega jezika, evropskih in drugih kultur;

**Besedila in okoliščine:**

* pregledujejo in berejo kratka neumetnostna in umetnostna (književna) besedila, sprva preprosta, z obilo nejezikovne podpore (npr. stripi), pozneje daljša in z manj podpore (več o besedilih glej v pogl. 4 Standardi znanja);
* se na bralno besedilo odzivajo nebesedno, z besednim odzivom v angleščini (kratko) in v slovenščini/italijanščini/madžarščini.

**Cilji tretjega vzgojno-izobraževalnega obdobja**

V tretjem obdobju učenci še razvijajo nedosežene cilje iz drugega vzgojno-izobraževalnega obdobja, ti pa se tudi nadgrajujejo in širijo, tako da učenci:

**Branje:**

* ob branju raznovrstnih, preprostejših in kompleksnejših besedil utrjujejo rabo preprostih bralnih strategij in razvijajo kompleksne bralne in učne strategije (predvsem razumevanje, interpretacijo idej in podatkov v besedilih, sklepanje in tudi vrednotenje); svoje ugotovitve se učijo podpreti z dokazi iz besedila in povezanih nebesedilnih virov (npr. slik);
* se ozaveščajo o možnostih in pomenih različnih razumevanj in interpretacij besedil in bralčevih vplivih na razumevanje in interpretacije;
* prepoznavajo nekatere lastnosti (odlike in pomanjkljivosti) izbranih pisnih besedil in tako razvijajo svoje spretnosti pisnega sporočanja/sporazumevanja;
* ohranjajo in krepijo interes in motivacijo za branje;

**Jezikovna zmožnost:**

* spoznajo pogosto rabljeno besedišče in jezikovne strukture, njihov pomen in rabo v sobesedilu;
* nadgrajujejo ozaveščanje o razmerjih med glasovi in črkami (izgovorom in zapisom);

**Pragmatična zmožnost:**

* spoznajo glavne lastnosti izbranih vrst pisnih besedil (logična, smiselno povezana zgradba in ustrezna oblika besedila, notranja razmerja v besedilu) in jih upoštevajo pri tvorjenju besedil;
* spoznajo sredstva medpovednega povezovanja (npr. vezniška sredstva, izpuste, zamenjave);

**Sociolingvistična/družbeno-kulturna zmožnost:**

* spoznajo jezikovne označevalce družbenih razmerij;
* spoznajo nekatere vljudnostne dogovore in prepoznavajo očitne oblike nevljudnosti, ki so odraz medkulturnih razlik;
* prepoznavajo najočitnejše razlike v registrih in narečjih in njihov učinek na bralca;
* spoznajo ljudsko modrost (pregovore ipd.);

**Medkulturna ozaveščenost:**

* spoznajo medkulturne podobnosti in razlike v tradicionalni in sodobni kulturi ciljnih, evropskih in drugih kultur;
* razvijajo svojo medkulturno občutljivost in zmožnost prepoznavanja in uporabe različnih strategij pri stikih s pripadniki drugih kultur;
* spoznajo kulture ciljnega jezika in druge kulture ter vzpostavljajo povezave med njimi ter domačo kulturo (primerjajo, analizirajo itn.);
* razumejo razlike in posebnosti branja v medkulturnem položaju;

**Besedila in okoliščine:**

* berejo kompleksnejša neumetnostna in umetnostna (književna) besedila z manj nebesedne podpore, primerna njihovi starosti, zanimanju in jezikovnemu znanju; nabor besedilnih vrst je širši (več o besedilih glej v pogl. 4 Standardi znanja); besedila so napisana v različnih standardnih in nestandardnih različicah ciljnega jezika;
* se na bralno besedilo odzivajo nebesedno, z besednim odzivom v angleščini in v slovenščini/italijanščini/madžarščini.